**Ministru kabineta noteikumu projekta „Starptautisko un nacionālo sankciju ierosināšanas un izpildes kārtība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir saskaņā ar 2019. gada 13. jūnijā Saeimā pieņemto likumu “Grozījumi Starptautisko un Latvijas Republikas nacionālo sankciju likumā” noteikt starptautisko sankciju ierosināšanas kārtību; vispārēju sankciju izpildes kārtību; kārtību, kādā izpildāmas nacionālās sankcijas, kas noteiktas saskaņā ar Starptautisko un Latvijas Republikas nacionālo sankciju likuma 3.panta 3.punktu.  Projekts risina Moneyval konstatētos trūkumus Latvijas normatīvajos aktos.  Projektam ir jāstājas spēkā bez kavēšanās. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Starptautisko un nacionālo sankciju ierosināšanas un izpildes kārtība” ir sagatavots saskaņā ar 2019. gada 13. jūnijā Saeimā pieņemto likumu “Grozījumi Starptautisko un Latvijas Republikas nacionālo sankciju likumā”, pamatojoties uz Starptautisko un Latvijas Republikas nacionālo sankciju likuma 3.1 panta otro daļu un 11. panta ceturto un piekto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts “Starptautisko un nacionālo sankciju ierosināšanas un izpildes kārtība” (turpmāk arī – Noteikumu projekts) izstrādāts atbilstoši 2019. gada 13. jūnijā Saeimā pieņemtajam likumam “Grozījumi Starptautisko un Latvijas Republikas nacionālo sankciju likumā”, kā arī ņemot vērā līdz šim pastāvošo regulējumu Ministru kabineta 2016. gada 15. jūlija noteikumos Nr. 468 “Starptautisko un nacionālo sankciju izpildes kārtība” un Starptautisko un Latvijas Republikas nacionālo sankciju likumu (turpmāk – Sankciju likums).  Noteikumi izstrādāti par pamatu ņemot pastāvošo regulējumu Ministru kabineta 2016. gada 15. jūlija noteikumos Nr. 468 “Starptautisko un nacionālo sankciju izpildes kārtība”, tomēr ņemot vērā, ka bija nepieciešams izstrādāt papildus nodaļas noteikumos, tad atbilstoši labākajai juridiskai praksei izstrādāti jauni Ministru kabineta noteikumi.  Noteikumu projektā iestrādāts vispārējais noteikums – skaidrojot, ko nosaka likuma deleģējums.  Noteikumu otrā nodaļa – civiltiesisko ierobežojumu izpilde – atstāta nemainīta no Ministru kabineta 2016. gada 15. jūlija noteikumos Nr. 468 “Starptautisko un nacionālo sankciju izpildes kārtība” noteiktās kārtības, tādējādi saglabājot tiesisko noteiktību un nemainot institūciju nepieciešamo uzdevumu loku.  Noteikumu projekts papildināts ar jaunu institūciju – valsts aģentūru “Valsts civilās aviācijas aģentūra”, lai civiltiesiskie ierobežojumi varētu tikt izpildīti attiecībā uz gaisa kuģu reģistrāciju, kā arī precizēts regulējums Lauksaimniecības datu centram.  Tā kā ANO DP rezolūcijās noteiktās sankcijas netiek publicētās oficiālā izdevumā, lai nodrošinātu sankciju efektīvu faktisku ieviešanu, Ārlietu ministrijai būs pienākums nekavējoties par to ziņot kompetentajām institūcijām un nākamajā darbdienā to nosūtīt publicēšanai oficiālajā izdevumā “Latvijas Vēstnesis”. Oficiālais izdevums "Latvijas Vēstnesis" varēs nodrošināt ārkārtas laidienus arī brīvdienās, un Ārlietu ministrijai par šādu publikāciju netiks piemērota maksa saskaņā ar Oficiālo publikāciju un tiesiskās informācijas likuma 13.panta otro daļu. Paziņojumu par rezolūcijas tekstu un tajā minētajām sankcijām oficiālajā izdevumā publicētu latviešu valodā, tam pielikumā pievienojot rezolūcijas tekstu angļu valodā. Neskaidrību gadījumā noteicošais ir ANO publicētais dokumenta teksts angļu valodā (visas ANO DP rezolūcijas pieejamas - <https://www.un.org/securitycouncil/content/resolutions-0>). Ārlietu ministrija uzrunās Latvijas Vēstnesi par iespēju noslēgt starpresoru vienošanos par šī jautājuma izpildi.  Noteikumu trešā nodaļa – līdzekļu iesaldēšana – izstrādāta kā jauna nodaļa noteikumos.  Nodaļa skaidro, kas ir līdzekļu iesaldēšana un kā tā var izpausties.  Noteikumi skaidro personai nepieciešamo darbību veikšanu, lai tiktu izpildīts Sankciju likuma 5. pantā uzliktais pienākums iesaldēt līdzekļus.  Noteikumi nosaka, ka personai ir pienākums iesaldēt līdzekļus.    Noteikumu projekts paredz, ka persona var veikt norēķinus par līguma izpildi, ja tam atļauju devusi Finanšu un kapitāla tirgus komisija, kā arī, ja šie līdzekļi nevar nonākt sankciju subjekta rīcībā.’  Finanšu un kapitāla tirgus komisijas ieskatā tās saskaņojums būtu nepieciešams attiecībā uz finanšu līdzekļu vai finanšu instrumentu nodošanu, ja tos paredzēts nodot glabāšanai Komisijas uzraudzībā esošam finanšu un kapitāla tirgus dalībniekam, lai nodrošinātu, ka finanšu un kapitāla tirgus dalībnieks attiecībā uz šiem finanšu līdzekļiem vai finanšu instrumentiem veic noteikto finanšu ierobežojumu izpildi. Komisija nevar uzņemties atbildību nodrošināt, ka citu valstu kredītiestādes vai finanšu iestādes veic finanšu līdzekļu vai finanšu instrumentu iesaldēšanu.  Minētais punkts nav attiecināms uz gadījumiem, kad starptautiskā organizācija vai valsts paredzējusi izņēmumus. Proti, 12.punkts ir izstrādāts par labu sankciju subjekta labticīgam sadarbības partnerim, piemēram, uzņēmumam, lai uzņēmējs varētu izpildīt savas līgumiskās vai citas saistības pret sankciju subjektu, vienlaikus ievērojot sankcijas, t.i., nenododot sankciju subjekta rīcībā finanšu līdzekļus un finanšu instrumentus. Šis regulējums ir vienpusēji vērsts uz labticīgu sadarbības partneri un nekādi neietekmē sankciju subjekta iespējas izmantot iesaldētos līdzekļus. Ja sankciju subjekts vēlētos piekļuvi līdzekļiem, kas ieskaitīti tā kontā atbilstoši šim punktam, sankciju subjektam būtu jāprasa izņēmums normatīvajos aktos noteiktajā kārtībā – tādā pašā kārtībā, ja minētais punkts nebūtu bijis piemērots. Līdz ar to labticīgam sadarbības partnerim, to saskaņojot ar FKTK, būs iespējas izpildīt savas saistības, ja finanšu līdzekļus vai finanšu instrumentus paredzēts nodot glabāšanai Finanšu un kapitāla tirgus komisijas uzraudzībā esošam finanšu un kapitāla tirgus dalībniekam. Līdz ar to FKTK saskaņojums nodrošina, ka sankcijas tiek pilnībā ievērotas un izpildītas, neradot riskus labticīgam uzņēmumam.  Noteikumu projekta 12. punkts ir piemērojams tad, kad sankcionētajam subjektam jau ir atvērts konts kredītiestādē un tas ir iesaldēts. Šādā gadījumā uz šo kontu var pārskaitīt līdzekļus par līguma saistību pabeigšanu. Jauni konti šāda pārskaitījuma veikšanai nevar tikt atvērti.  Noteikumu projekts arī skaidri norāda, ka līdzekļu iesaldēšana nemaina šo līdzekļu īpašumtiesības un tie nevar tikt nodoti trešajām personām, tai skaitā, kompetentajām institūcijām.  Noteikumu projekta 10.punktā ietvertais jēdziens “pamatotas aizdomas” norāda uz tādām aizdomām, kurām ir pamatojums, t.i., tas nav tikai personas subjektīvais uzskats, bet tam ir arī kāds faktiskais pamatojums, kuru nepieciešamības gadījumā var izmantot, lai pierādītu savas darbības pamatotību.  Šis termins tiek jau lietots tās pašas jomas Latvijas normatīvajos aktos kā ģenerālklauzula, piemēram, Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā, kā arī tas izriet no FATF rekomendācijām.  Noteikumu projekta ceturtā nodaļa skaidro, kā tiek identificēts jeb noskaidrots sankciju subjekts, nosakot nacionālās vai ierosinot starptautiskās sankcijas. Izstrādātais regulējums atbilst vispārpieņemtajai starptautiskajai praksei un jau lietotie identifikācijas parametriem gan fiziskām, gan juridiskām personām.  Parametri norādi ne galīgā jeb izsmeļošā uzskaitījumā, tādējādi ļaujot identificēt jeb noskaidrot personas ne tikai pēc šiem parametriem, bet arī citiem iespējamiem identifikatoriem.  Starptautiskās civilās aviācijas organizācijas (ICAO) standarta transliterācija ir šīs organizācijas noteiktie standarti, kā valstīm ceļošanas dokumentos norādīt personvārdus.  Piemēram, šāds standarts ir noteikts ICAO dokumentā Nr.9303 “Machine Readable Travel Documents  Part 3: Specifications Common to all MRTDs  Seventh Edition, 2015”.  Noteikumu projekta piektā nodaļa skaidro kārtību, kādā tiek ierosinātas starptautiskās sankcijas.  Noteikumu projekts skaidro to nepieciešamo informācijas daudzumu, kas jāizvērtē Ministru kabinetam pirms starptautisko sankciju ierosināšanas, kā arī Ministru kabineta tiesības izvēlēties, kurā organizācijā tiek ierosinātas starptautiskās sankcijas.  Noteikumu projekts uzliek pienākumu Ārlietu ministrijai pēc tam, kad Ministru kabinets pieņēmis lēmumu par lūgumu ierosināt starptautiskās sankcijas, šo lūgumu un, ievērojot attiecīgās starptautiskās organizācijas prasības, atbilstošos pamatojuma dokuments (pierādījumus) iesniegt Ministru kabineta noteiktajā starptautiskajā organizācijā.  Noteikumu projekta sestā nodaļa skaidro nacionālo sankciju noteikšanas kārtību.  Noteikumu projekts skaidro, ka Ministru kabinets var noteikt nacionālās sankcijas arī pamatojoties uz ārvalsts lūgumu un to iesniegto pierādījumu pamata. Noteikumu projekts skaidro, kāds informācijas apjoms jāizvērtē Ministru kabinetam pirms šādā veidā tiek noteiktas nacionālās sankcijas – tai skaitā, arī ietekmē uz valsts savstarpējām attiecībām.  Nacionālās sankcijas tiek noteiktas, ievērojot Administratīvā procesa likuma 66.pantā aprakstīto lietderības apsvērumu.  Papildus noteikumu projekts nosaka, ka Ārlietu ministram ir pienākums gan informēt Ministru kabinetu par šādu ārvalsts lūgumu, gan informēt ārvalsti par pieņemto lēmumu noteikt nacionālās sankcijas (ja Ministru kabinets pieņem šādu lēmumu).  Noteikumu projekta septītā nodaļa skaidro sankciju atcelšanas kārtību, nosakot kārtību, kādā persona var lūgt atcelt pret to noteiktās Apvienoto Nāciju Organizācijas, Eiropas Savienības un Latvijas Republikas nacionālās sankcijas.  Šāds regulējums skaidro jau pastāvošo kārtību, kādā var lūgt atcelt starptautiskās vai nacionālās sankcijas, skaidrojot, kā šādas darbības veicamas.  Noteikumu astotā nodaļa – izņēmumu piemērošanas kārtība – atstāta nemainīta no Ministru kabineta 2016. gada 15. jūlija noteikumos Nr. 468 “Starptautisko un nacionālo sankciju izpildes kārtība” noteiktās kārtības, tādējādi saglabājot tiesisko noteiktību.  Latvijai juridiski saistošas ir tikai ANO un ES kā starptautisko organizāciju noteiktās sankcijas. Citu starptautisko organizāciju, piemēram, EDSO, noteiktās sankcijas ir politiski saistošas un tās netiek ieviestas Sankciju likumā noteiktā kārtībā. Taču, ievērojot Latvijas politiskās saistības pret citām starptautiskajām organizācijām, ir izpildāma šo organizāciju noteiktā kārtība izņēmumu piemērošanā, piemēram, dalība starptautiskās organizācijas rīkotā sanāksmē. Tādēļ citu starptautisko organizāciju noteiktās sankcijas Latvijā netiek juridiski ieviestas, taču var prasīt no valsts konkrētu rīcību šīs starptautiskās organizācijas ietvaros.  Noteikumu devītā nodaļa – Nacionālo sankciju cīņai pret starptautisko terorismu vai masveida iznīcināšanas ieroču izgatavošanu, glabāšanu, pārvietošanu, lietošanu vai izplatīšanu izpilde – pēc būtības atstāta nemainīta, no Ministru kabineta 2016. gada 15. jūlija noteikumos Nr. 468 “Starptautisko un nacionālo sankciju izpildes kārtība” noteiktā, izslēdzot likumu dublējošās normas un Ministru kabineta 2016. gada 15. jūlija noteikumu Nr. 468 “Starptautisko un nacionālo sankciju izpildes kārtība” 16. un 17. punktu, kas bija pretrunā 2019. gada 13. jūnijā Saeimā pieņemtā likuma “Grozījumi Starptautisko un Latvijas Republikas nacionālo sankciju likumā” grozījumiem attiecībā uz Finanšu izlūkošanas dienesta (Noziedzīgi iegūtu līdzekļu legalizācijas novēršanas dienesta) kompetenci.  Noteikumu desmitā nodaļa – informācijas apmaiņa – atstāta nemainīta no Ministru kabineta 2016. gada 15. jūlija noteikumos Nr. 468 “Starptautisko un nacionālo sankciju izpildes kārtība” noteiktās kārtības, tādējādi saglabājot tiesisko noteiktību.  Noteikumu projektā iekļautais Pārejas noteikums nosaka, ka ar šiem noteikumiem spēku zaudē Ministru kabineta 2016. gada 15. jūlija noteikumi Nr. 468 “Starptautisko un nacionālo sankciju izpildes kārtība”. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija, Tieslietu ministrija, Iekšlietu ministrija, Patērētāju tiesību aizsardzības centrs, Finanšu ministrija, Latvijas Darba devēju konfederācija, Lauksaimniecības datu centrs, Civilās aviācijas aģentūra, Finanšu un kapitāla tirgus komisija, Latvijas Banka. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ņemot vērā, ka Noteikumu projekts izstrādāts saskaņā ar 2019. gada 13. jūnijā Saeimā pieņemto likumu “Grozījumi Starptautisko un Latvijas Republikas nacionālo sankciju likumā”, tad minētie grozījumi neietekmēs sabiedrības mērķgrupas papildus jau likumā noteiktajam. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta izpilde neradīs jaunu administratīvo slogu, jo Noteikumu projekts skaidro sankciju izpildes kārtību, savukārt sankciju ierosināšana attiecas tikai uz valsts pārvaldi esošo funkciju ietvaros. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav. |
| 2. | Atbildīgā institūcija | Nav. |
| 3. | Cita informācija | Noteikumu projekts izstrādāts atbilstoši 2019. gada 13. jūnijā Saeimā pieņemtajam likumam “Grozījumi Starptautisko un Latvijas Republikas nacionālo sankciju likumā”, kā arī ņemot vērā līdz šim pastāvošo regulējumu Ministru kabineta 2016. gada 15. jūlija noteikumos Nr. 468 “Starptautisko un nacionālo sankciju izpildes kārtība” un Starptautisko un Latvijas Republikas nacionālo sankciju likumu.  Ar Noteikumu projekta spēkā stāšanos spēku zaudēs Ministru kabineta 2016. gada 15. jūlija noteikumi Nr. 468 “Starptautisko un nacionālo sankciju izpildes kārtība” (Latvijas Vēstnesis, 2016, 139. nr.; 2018, 206. nr.), ņemot vērā grozījumu apjomu un nosaukuma maiņu atbilstoši paplašinātajam Sankciju likuma deleģējumam. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav attiecināms. |
| 2. | Citas starptautiskās saistības | Latvija neuzņemas papildu saistības, kas izriet no starptautiskajiem tiesību aktiem. |
| 3. | Cita informācija | Projekts atbilst saistībām, ko Latvija ir uzņēmusies kā ANO, Eiropas Savienības un Eiropas Padomes dalībvalsts. |

|  |
| --- |
| **1. tabula Tiesību akta projekta atbilstība ES tiesību aktiem** |
| Nav attiecināms |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Nav attiecināms |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai sabiedrībai atvieglotu informācijas iegūšanu par sankciju režīmiem, Ārlietu ministrija turpina uzlabot informāciju Ārlietu ministrijas mājaslapā, kur jau šobrīd pieejama informācija par sankciju režīmiem, kas ir saistoši Latvijai (http://www.mfa.gov.lv/arpolitika/par-eiropas-savienibas-ierobezojosiem-pasakumiem/par-eiropas-savienibas-ierobezojosiem-pasakumiem).  Sadarbībā ar sabiedrības pārstāvjiem tiks atjaunots Ārlietu ministrijas izstrādātais informatīvais materiāls (vadlīnijas) par sankciju piemērošanu Latvijā. |
| 2. | Sabiedrības līdzdalība projekta izstrādē | Likumprojekts “Grozījumi Starptautisko un Latvijas Republikas nacionālo sankciju likumā” (Nr. 323/Lp13) Saeimā tika pieņemts 2019. gada 13. jūnijā. Ņemot vērā steidzamību, lai noteiktā termiņā izpildītu Ministru kabineta 2018. gada 11. oktobra rīkojumā Nr. 512 “Par Pasākumu plānu noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim” noteiktos termiņus un lai Latvijai neiestātos negatīvas sekas, nav bijis iespējams iepriekš rīkot plašāku sabiedrības apspriešanu par Noteikumu projektu.  Par Noteikuma projekta izstrādi starpministriju sanāksmē par likumprojektu “Grozījumi Starptautisko un Latvijas Republikas nacionālo sankciju likumā” (Nr. 323/Lp13) informētas privātā sektora sankciju izpildē iesaistītās institūcijas - Finanšu nozares asociācija, Latvijas Darba devēju konfederācija, Latvijas Tirdzniecības un rūpniecības kamera. |
| 3. | Sabiedrības līdzdalības rezultāti | Privātā sektora pārstāvji tiks iesaistīti Ārlietu ministrijas izstrādātā informatīvā materiāla (vadlīniju) par sankciju piemērošanu Latvijā atjaunināšanā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija, Tiesu administrācija, Uzņēmumu reģistrs, Patentu valde, valsts akciju sabiedrība “Ceļu satiksmes drošības direkcija”, valsts akciju sabiedrība “Latvijas Jūras administrācija”, Valsts tehniskā uzraudzības aģentūra, Lauksaimniecības datu centrs kā Lauksaimniecības datu centra informācijas sistēmas pārzinis, valsts aģentūra “Civilās aviācijas aģentūra”, Finanšu un kapitāla tirgus komisija, valsts drošības iestādes, Ministru kabinets. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas funkcijas netiek piešķirtas un netiek izveidotas jaunas struktūrvienības.  Jaunu institūciju izveide nav nepieciešama. Tāpat nav nepieciešami papildu cilvēkresursi. |
| 3. | Cita informācija | Nav |

Ārlietu ministra vietā

Finanšu ministrs Jānis Reirs

Janisela, 67016206

sabine,janisela@mfa.gov.lv